SKRIFTLIG FORESPØRGSEL E-1513/02

af Cristiana Muscardini (UEN) til Kommissionen

(29. maj 2002)

Om: Fald i den forventede levealder som følge af aids

De italienske ugeblade har offentliggjort alarmerende tal om faldet i den forventede levealder i de lande, der er hårdest ramt af hiv-virussen. 24 ud af 25 lande, der er ramt af denne sygdom, ligger i Afrika. I syv af disse lande er over 20 % af befolkningen seropositiv. Hvis der ikke træffes radikale foranstaltninger, vil en fjerdedel af det afrikanske kontinents befolkning kunne dø af aids.

Kan Kommissionen oplyse følgende: på hvilken måde samarbejdes der med de afrikanske lande (Sydafrika, Swaziland, Zimbabwe, Botswana, Zambia og Malawi for blot at nævne nogle af de lande, der er hårdest ramt af aids) for at bekæmpe en yderligere udbredelse af denne virus?

Hvilken form for fællesskabsstøtte ydes til disse lande, og hvorledes udnyttes den i praksis?

Anser Kommissionen det ikke for nødvendigt også som følge af den omfattende emigration fra disse lande til Europa at træffe alle nødvendige foranstaltninger for at begrænse udbredelsen af denne virus på vort kontinent, som i øvrigt allerede er ramt heraf?

Svar afgivet på Kommissionens vegne af Poul Nielson

(10. juli 2002)

Forebyggelse af og pleje i forbindelse med Acquired Immune Deficiency Syndrome (AIDS) har siden epidemiens start haft meget høj prioritet i EU's udviklingspolitikker og -programmer. I februar 2002 vedtog Kommissionen i forbindelse med nedbringelse af fattigdommen et hurtigt indgreb mod immundeficiens-syndrom (HIV)/AIDS, malaria og tuberkulose (TB), som sigter mod at behandle de meget komplekse AIDS-relaterede emner for de befolkninger, som er hårdest ramt af sygdommen.

Kommissionens støtte til AIDS-forebyggelse og -pleje ydes på mange måder, bl.a. via geografiske og tematiske budgetposter samt via medfinansiering fra ikke-statslige organisationer (ngo) og internationale initiativer såsom Den Globale Fond for at bekæmpe AIDS, tuberkulose og malaria. Kommissionen er i øjeblikket ved at gennemføre projekter til AIDS-forebyggelse og -pleje i alle de nævnte lande, hvilket kræver et samlet beløb på 232,5 millioner EUR (oversigt er blevet sendt direkte til det ærede medlem og til Parlamentets sekretariat).

EF-handlingsprogrammet vedrørende forebyggelse af AIDS og visse andre smitsomme sygdomme skal globalt set hjælpe med at bremse udbredelsen af AIDS og reducere dødeligheden og sygdomsfrekvensen som følge af smitsomme sygdomme. Dette skal ske ved at opmuntre til samarbejde mellem medlemsstater, prioritering af samarbejde mellem forebyggelsespolitikker og -programmer samt støtte til ikke-statslige organisationers tiltag, herunder organisationer for HIV-ramte.

En af de specifikke målsætninger i dette program er at bekæmpe diskrimination. Der er ingen beviser for, at immigranter fra de nævnte lande udgør nogen særlig trussel for udbredelsen af virussen i Europa. På den anden side har indvandrere, etniske minoriteter og andre mobile grupper specielle behov, når det drejer sig om HIV/AIDS-forebyggelse og -pleje. Disse befolkningers behov behandles i programmet under hensyntagen til deres kulturelle, sproglige og socioøkonomiske baggrund. For eksempel har disse befolkninger som regel kun i mindre grad adgang til pleje, støtte og behandling både på grund af juridiske faktorer og på grund af kommunikationsproblemer. Kommissionen yder støtte til projekter som f.eks. det europæiske projekt AIDS og bevægelighed for at undgå stigmatisering og for at kunne behandle indvandrernes specifikke forebyggelses- og plejebehov.